### NN 59/2015 (29.5.2015.), Odluka o standardu prehrane bolesnika u bolnicama

MINISTARSTVO ZDRAVLJA

1153

Na temelju članka 39. Zakona o sustavu državne uprave (»Narodne novine«, broj 150/2011 i 12/2013) ministar zdravlja donosi

ODLUKU

O STANDARDU PREHRANE BOLESNIKA U BOLNICAMA

I.

(1) Ovom Odlukom propisuju se standardi prehrane bolesnika u bolnicama na način da se u svim bolnicama na području Republike Hrvatske osigurava:

– jednoznačno označavanje, broja i vrste dijeta,

– jednoobrazna primjena dijeta kod određenih bolesti,

– ujednačena kvaliteta prehrane,

– sustavni razvoj i kontrola bolničke prehrane,

– temelj za informatizaciju bolničke prehrane.

(2) Standardi prehrane bolesnika u bolnicama mogu se primjenjivati i u drugim zdravstvenim ustanovama i ustanovama socijalne skrbi.

II.

(1) U Tablici 1. Popis dijeta koje se primjenjuju za prehranu bolesnika u bolnicama koja je tiskana uz ovu Odluku i njezin je sastavni dio, od rednog broja 1. do 50. navedene su dijete koje se primjenjuju za prehranu bolesnika u bolnicama.

(2) Za svaku dijetu iz stavka 1. ove točke navedeni su sljedeći podaci:

1. redni broj dijete,

2. naziv dijete,

3. energetska vrijednost (kJ/kcal),

4. udio makronutrijenata (proteina, masti i ugljikohidrata),

5. dnevni broj obroka,

6. namjena dijete,

7. karakteristike dijete.

III.

(1) U Tablici 1. ove Odluke navedene su sljedeće dijete:

1. od rednog broja 1. do 11. i 19. navedene su osnovne dijete koje se prema svojem sastavu i mogućnosti korištenja mogu primjenjivati osim u bolnicama i u drugim ustanovama navedenim u točki I. stavku 2. ove Odluke.

2. pod rednim brojem 11.A., 12.A., 13.A., 15., 22., 23., 25., 26., 26A., 27., 28., navedene su prijelazne dijete koje se isključivo koriste u akutnoj fazi bolesti i imaju ograničeno vrijeme trajanja.

3. pod rednim brojem 17. i 18. navedene su dijabetičke dijete u kojima se unos kalorija izračunava prema indeksu tjelesne mase, a broj obroka ovisi o osnovnoj terapiji.

4. od rednog broja 43. do 47. navedene su dijagnostičke dijete koje se isključivo koriste za pripremu bolesnika prije određenih dijagnostičkih pretraga i imaju ograničeno vrijeme trajanja.

(2) Zbog svojih specifičnosti i zahtjevnosti, za dijete navedene u stavku 1. podstavku 2. ove točke nisu navedene energetske vrijednosti kao ni udio proteina, masti i ugljikohidrata zbog individualnog pristupa bolesnicima koji su na navedenim dijetama te njihovog ograničenog vremena trajanja.

IV.

(1) Preporuke za prehranu dojenčadi koje uključuju energijsku vrijednost, učestalost, količinu, konzistenciju, raspored i vrstu obroka navedene su u Tablici 2. Dojenački mliječni obrok u odnosu na energijsku vrijednost, učestalost, količinu, konzistenciju, raspored i vrstu obroka i Tablici 3. Dojenački obroci u odnosu na energijsku vrijednost, učestalost, količinu, konzistenciju, raspored i vrstu obroka koje su tiskane uz ovu Odluku i njezin su sastavni dio. Energijske potrebe/volumen obroka naveden je za dojenče s prosječnom tjelesnom masom. U slučaju odstupanja treba prilagoditi količine hrane kako bi se zadovoljile energijske potrebe.

(2) U Tablici 4. Preporuke Europskog društva za prehranu i metabolizam 2006. Smjernice za prehranu kod ciroze jetre koja je tiskana uz ovu Odluku i njezin je sastavni dio navedene su smjernice za prehranu kod ciroze jetre.

V.

(1) Osnova za izračun normativa jela i jelovnika za svaku dijetu jesu podaci navedeni u točki II. stavku 2. podstavku 3., 4., 5. i 7. ove Odluke, te energetske i hranjive vrijednosti hrane utvrđene u Prilogu XIII Uredbe (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni Uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2001.

(2) Temeljem izračuna iz stavka 1. ove točke određuju se normativi jela u obrocima i jelovnicima.

VI.

Svakom bolesniku u bolnici određuje se dijeta sukladno njenoj namjeni. Kroz karakteristiku dijete dana je uputa za vrstom, količinom, načinom pripreme i brojem serviranja određene hrane. Bolesnicima kojima zbog zdravstvenog stanja nije moguće na navedeni način odrediti dijetu, određuje se individualna dijeta kombinacijom postojećih, a kriterij za odabir bazične dijete je najstroža dijeta koja ulazi u kombinaciju.

VII.

Danom stupanja na snagu ove Odluke prestaje važiti Odluka o standardu prehrane bolesnika u bolnicama (»Narodne novine«, broj 121/2007).

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 011-02/15-02/24

Urbroj: 534-02-1-1/2-15-01

Zagreb, 19. svibnja 2015.

Ministar
prim. Siniša Varga, dr. med. dent., v. r.

Tablica 1. **[POPIS DIJETA KOJE SE PRIMJENJUJU ZA PREHRANU BOLESNIKA U BOLNICAMA](dodatni/436134.pdf)**

Tablica 2. DOJENAČKI MLIJEČNI OBROK U ODNOSU NA ENERGIJSKU VRIJEDNOST, UČESTALOST, KOLIČINU, KONZISTENCIJU, RASPORED I VRSTU OBROKA

|  |  |  |  |  |  |  |
| --- | --- | --- | --- | --- | --- | --- |
| **Dob** | **kcal/dan** | **Broj obroka** | **Volumen obroka (ml)** | **Konzistencija obroka** | **Raspored obroka** | **Vrsta obroka** |
| 0–1 mj. | 300–400 | 8–9 | 65–85 | Tekuća | Svaka 2 sata | Dojenački mliječni pripravak |
| 1–2 mj. | 400–450 | 7–8 | 75–95 | Tekuća | Svaka 3 sata | Dojenački mliječni pripravak |
| 2–3 mj. | 450–500 | 6–7 | 85–100 | Tekuća | Svaka 3 sata | Dojenački mliječni pripravak |
| 3–4 mj. | 500–550 | 6–7 | 100–115 | Tekuća | Svaka 3 sata | Dojenački mliječni pripravak |

Napomena: energijske potrebe/volumen obroka naveden je za dojenče s prosječnom tjelesnom masom, u slučaju odstupanja treba prilagoditi količine hrane kako bi se zadovoljile energijske potrebe.

Tablica 3. DOJENAČKI OBROCI U ODNOSU NA ENERGIJSKU VRIJEDNOST, UČESTALOST, KOLIČINU, KONZISTENCIJU, RASPORED I VRSTU OBROKA

|  |  |  |  |  |  |  |  |
| --- | --- | --- | --- | --- | --- | --- | --- |
| **Dob** | **kcal/dan** | **Broj obroka** | **Volumen obroka (ml)** | **Konzistencija obroka** | **Raspored obroka** | **Vrsta obroka** | **Komentar** |
| 4–6 mj. | 550–600 | 6–7 | 130–145 | Tekuća kašasta | Svaka 3-4 sata | Dojenački mliječni pripravak +/- dohrana | Ukoliko se uvodi dohrana: 1 obrok dohrane |
| 6–8 mj. | 650–700 | 6–7 | 150–180 | Tekuća kašasta | Svaka 4 sata | Dojenački mliječni pripravak + dohrana | 1 do 2 obroka dohrane |
| 8–10 mj. | 700–800 | 6 | 180–200 | Tekuća kašasta | Svaka 4 sata | Dojenački mliječni pripravak +dohrana | 2 do 3 obroka dohrane Raspored: 1.Mliječni obrok, 2. Voćni obrok, 3. Ručak, 4. Mliječni obrok, 5. Večera, 6. Mliječni obrok |
| 10–12 mj. | 850–1100 | 5–6 | 190–230 | Tekuća kašasta | Svaka 4 sata | Dojenački mliječni pripravak +dohrana | Raspored: 1.Mliječni obrok, 2. Voćni obrok, 3. Ručak, 4. Mliječno-žitni obrok, 5. Večera, 6. Mliječni obrok |

Napomena: energijske potrebe/volumen obroka naveden je za dojenče s prosječnom tjelesnom masom. U slučaju odstupanja treba prilagoditi količine hrane kako bi se zadovoljile energijske potrebe.

Minimalni dnevni unos mlijeka: 500 ml

Tablica 4. PREPORUKE EUROPSKOG DRUŠTVA ZA PREHRANU I METABOLIZAM 2006. SMJERNICE ZA PREHRANU KOD CIROZE JETRE

|  |  |
| --- | --- |
| Predmet | Preporuke |
| Standard | Energijski unos: 35-40 kcal/kgTM  Proteini: 1,2-1,5 g/kgTM |
| Primjena | Upotreba enteralne prehrane kod bolesnika čiji oralni unos hrane ne zadovoljava preporučeni dnevni energijski unos. |
| Smjernice | Ukoliko bolesnik nije u stanju održati preporučeni unos hrane, preporučuju se oralni enteralni pripravci ili prehrana sondom (i u prisutnosti varikoziteta jednjaka).  PEG povećava rizik od komplikacija te se ne preporučuje. |
| Vrsta formule | Formula s cjelovitim proteinima se upotrebljava kao standard.  Kod bolesnika s jetrenom encefalopatijom koja se pogoršala tijekom enteralne prehrane upotrebljava se formula s aminokiselinama razgranatih lanaca (engl. branched-chain amino acid, BCAA).  Oralna upotreba dodataka s aminokiselinama razgranatih lanaca (engl. branched-chain amino acid, BCAA) može poboljšati rezultate liječenja kod uznapredovale ciroze jetre. |

59 29.05.2015 Odluka o standardu prehrane bolesnika u bolnicama

59 29.05.2015 Odluka o standardu prehrane bolesnika u bolnicama

59 29.05.2015 Odluka o standardu prehrane bolesnika u bolnicama

59 29.05.2015 Odluka o standardu prehrane bolesnika u bolnicama